स्मार्ट फोन के दावेदारों की मानें तो देश में 3जी मोबाइल के जरिए न केवल डाटा की डिलीवरी और उसके इस्तेमाल में ऐतिहासिक बदलाव आएगा, बल्कि डाटा को एक्सेस करने की गति भी तेज हो जाएगी। 3जी से न केवल मोबाइल नेटवर्क में सुधार होगा, बल्कि ग्राहकों को कॉल ड्राप होने की परेशानी से भी मुक्ति मिलेगी। इस फोन सेवा के प्रचलन में विस्तार से मोबाइल पर मूल्यवर्धित सेवाओं का बाजार भी खासा बढ़ेगा। 3जी की बदौलत जीपीएस प्रणाली बेहतर होगी और पाइंट टू पाइंट नेविगेशन सिस्टम भी बेहतर हो जाएगा। साथ ही मोबाइल के जरिए ई-कारोबार की लोकप्रियता में भी इजाफा हो सकेगा।